CELEX: 32018D1213(03)
Language: da
Date: 2018-12-06 00:00:00
Title: Kommissionens gennemførelsesafgørelse af 6. december 2018 om offentliggørelse i Den Europæiske Unions Tidende af en ansøgning om ændring af varespecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013 (Graves supérieures (BOB))

13.12.2018   
               
               
                  DA
               
               
                  Den Europæiske Unions Tidende
               
               
                  C 449/22
               
            
         KOMMISSIONENS GENNEMFØRELSESAFGØRELSE
         af 6. december 2018
         om offentliggørelse i Den Europæiske Unions Tidende af en ansøgning om ændring af varespecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013
         (Graves supérieures (BOB))
         (2018/C 449/06)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og
         ud fra følgende betragtninger:
         
                     (1)
                  
                  
                     Frankrig har i medfør af artikel 105 i forordning (EU) nr. 1308/2013 ansøgt om ændring af varespecifikationen for betegnelsen »Graves supérieures«.
                  
               
                     (2)
                  
                  
                     Kommissionen har behandlet ansøgningen og fastslået, at betingelserne i artikel 93-96, artikel 97, stk. 1, og artikel 100, 101 og 102 i forordning (EU) nr. 1308/2013 er opfyldt.
                  
               
                     (3)
                  
                  
                     For at gøre det muligt at indgive indsigelser i henhold til artikel 98 i forordning (EU) nr. 1308/2013 bør ansøgningen om ændring af varespecifikationen for betegnelsen »Graves supérieures« offentliggøres i Den Europæiske Unions Tidende —
                  
               BESTEMT FØLGENDE:
         
            Eneste artikel
            Ansøgningen om ændring af varespecifikationen for betegnelsen »Graves supérieures« (BOB) i medfør af artikel 105 i forordning (EU) nr. 1308/2013 er indeholdt i bilaget til denne afgørelse.
            I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod ændringen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.
         
         
            Udfærdiget i Bruxelles, den 6. december 2018.
            
               
                  På Kommissionens vegne
               
               Phil HOGAN
               
                  Medlem af Kommissionen
               
            
         
         
            (1)  EUT L 347 af 20.12.2013, s. 671.
      
      
         
            BILAG
            
               »GRAVES SUPÉRIEURES«
            
            
               PDO-FR-A1014-AM02
            
            
               Dato for indgivelse af ansøgningen: 7.3.2016
            
            ANSØGNING OM ÆNDRING AF VARESPECIFIKATIONEN:
            1.   Regler, der finder anvendelse for ændringen
            
            Artikel 105 i forordning (EU) nr. 1308/2013 — væsentlig ændring
            2.   Beskrivelse af og begrundelse for ændringen
            
            2.1.   
                  Geografisk område
               
            
            I kapitel 1, afsnit IV, nr. 1, i varespecifikationen foretages følgende ændringer:
            
                        —
                     
                     
                        Efter »Virelade« indsættes følgende: »samt den del af det område, der hører under kommunen Coimières, som svarer til afsnit A, benævnt Herrères, side 1 i matrikelbogen (omarbejdet kort for 1934), attesteret i overensstemmelse med det originale kort (plan minute de conservation) den 5. november 2010.« Formålet med denne ændring er at medtage en del af det område, der hører under kommunen Coimères, i det geografiske område, for hvilket det er dokumenteret, at det kontinuerligt er blevet anvendt til vindyrkning, at sammenlignelige dyrkningsformer kommer til anvendelse, og at området landskabsmæssigt, topografisk, hydrologisk, geologisk og pedologisk er sammenligneligt med de tilgrænsende vindyrkningsarealer for betegnelsen »Graves supérieures«. Denne del af kommunen Coimères er geografisk beliggende i umiddelbar forlængelse af det geografiske område for den beskyttede oprindelsesbetegnelse »Graves supérieures«.
                        Ansøgningen om at kommunen Coimères skulle medtages, blev allerede indgivet i 1938 umiddelbart efter den nationale anerkendelse af betegnelsen, efter at en erhvervsdrivende på daværende tidspunkt havde henvist til en forglemmelse. På trods af at der af nationale beslutningsorganer blev truffet flere på hinanden følgende positive beslutninger vedrørende medtagelsen af denne kommune i det geografiske område for betegnelsen, blev denne beslutning efterfølgende aldrig indskrevet i de officielle dokumenter. Medtagelsen af denne kommune er derfor blot at rette op på en meget gammel fejl.
                     
                  
                        —
                     
                     
                        Stednavnene »Martignas-sur-Jalle« og »Saint-Jean-d’Illac« udgår. Formålet med denne ændring er at kommunerne Martignas-sur-Jalle og Saint-Jean-d’Illac ikke skal indgå i det geografiske område, eftersom der ikke længere foregår vindyrkning, og at der ikke længere benyttes vinplanter eller parceller i det område, som den beskyttede oprindelsesbetegnelse omfatter.
                        Nr. 6 i enhedsdokumentet ændres derfor.
                     
                  2.2.   
                  Afgrænset parcelområde
               
            
            I kapitel I, afsnit IV, nr. 2, i varespecifikationen indsættes efter datoangivelsen »10. februar 2011« følgende: »og dets permanente udvalg af 4. september 2013 gennem delegation fra det nationale udvalg«. Formålet med denne ændring er at indføje tidspunktet for, hvornår den kompetente nationale myndighed har godkendt en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde kan udpeges de parceller, der egner sig til produktion af vin med den beskyttede oprindelsesbetegnelse.
            Enhedsdokumentet berøres ikke af denne ændring.
            2.3.   
                  Totalt alkoholindhold i volumenprocent
               
            
            I kapitel 1, afsnit IX, nr. 1, litra e), i varespecifikationen foretages følgende ændringer:
            
               »Ved vine med den kontrollerede oprindelsesbetegnelse »Graves supérieures« må berigelsen ved tørsukring eller ved koncentreret rektificeret druemost ikke bevirke, at det totale alkoholindhold i volumenprocent efter berigelse er højere end 15 %. Berigelsen ved delvis koncentrering af druemost, der er bestemt til vinforarbejdning, er tilladt op til en koncentration på 10 % af den berigede mængde. På denne måde kan det totale alkoholindhold forhøjes til 19 % vol.«
            
            Disse bestemmelser er i overensstemmelse med del II, punkt 1, i bilag VII til forordning (EU) nr. 1308/2013, som fastsætter, at det maksimale totale alkoholindhold dog kan overstige 15 % vol. for vin med beskyttet oprindelsesbetegnelse, der er fremstillet uden tilsætning, eller hvor tilsætning kun er sket ved de delvise koncentrationsprocesser, der er opført på listen i bilag VIII, del I, afdeling B, punkt 1, forudsat at varespecifikationen i det tekniske dossier for den pågældende beskyttede oprindelsesbetegnelse giver mulighed herfor.
            Muligheden for at forhøje det totale alkoholindhold til 19 % vol. for berigede vine blev indført i forordning (EU) nr. 1308/2013 ved forordning (EU) 2017/2393. Formålet med denne ændring er at konsolidere varespecifikationen, da »Graves supérieures«-vine fremstillet af overmodne druer kan opnå et højere alkoholindhold, og da det er et krav i lovgivningen, at denne mulighed skal nævnes varespecifikationen.
            Enhedsdokumentet berøres ikke af denne ændring.
            2.4.   
                  Tilknytning til oprindelsesstedet
               
            
            I kapitel I, afsnit X, nr. 1, litra a), tredje afsnit, i varespecifikationen erstattes tallet »43« af tallet »42«. Med ændringen berigtiges antallet af kommuner i det geografiske produktionsområde, efter at de to kommuner Martignas-sur-Jalle og Saint-Jean-d’Illac er trukket tilbage, og en del af det område, der hører under kommunen Coimières, er tilføjet.
            Enhedsdokumentet ændres derfor i punktet »Tilknytning til oprindelsesstedet«.
            ENHEDSDOKUMENT
            1.   Betegnelse
            
            Graves supérieures
            2.   Type geografisk betegnelse
            
            BOB — beskyttet oprindelsesbetegnelse
            3.   Kategorier af vinavlsprodukter
            
            
                     
                        1.
                     
                     
                        Vin
                     
                  4.   Beskrivelse af vinen/vinene
            
            Ikke-mousserende hvidvine med restsukker, der stammer fra de druer, som høstes overmodne og er høstet ved håndkraft i flere omgange. Deres struktur beror på sorten sémillon B, som giver afrundede, fyldige vine med gylden farve og aromaer af kandiseret frugt. Den mulige sammenstikning med Sauvignon B og Muscadelle B bringer friskhed.
            Totalt alkoholindhold, minimum: 13,5 %.
            Indhold af gæringsdygtigt sukker (glucose + fructose): lig med 34 g/l eller derover.
            De øvrige analysekriterier er i overensstemmelse med EU-lovgivningen.
            Generelle analytiske karakteristika
            
                        Totalt alkoholindhold, maksimum (i % vol.)
                     
                     
                         
                     
                  
                        Virkeligt alkoholindhold, minimum (i % vol.)
                     
                     
                        12
                     
                  
                        Totalt syreindhold, minimum
                     
                     
                        I milliækvivalenter pr. liter
                     
                  
                        Indhold af flygtige syrer, maksimum (i milliækvivalenter pr. liter)
                     
                     
                        25
                     
                  
                        Totalt svovldioxidindhold, maksimum (i milligram pr. liter):
                     
                     
                         
                     
                  5.   Vinfremstillingspraksis
            
            a)   
                  Væsentlige ønologiske fremgangsmåder
               
            
            
               Plantetæthed og -afstand
            
            Dyrkningspraksis
            Beplantningstætheden er mindst 5 000 vinstokke pr. ha.
            På disse vinmarker må afstanden mellem rækkerne ikke overstige 2 meter, og afstanden mellem vinstokkene i en planterække må ikke være under 0,80 meter.
            
               Regler for beskæring af vinplanten
            
            Dyrkningspraksis
            Beskæringen foretages senest på det udviklingsstadium, hvor bladene er udfoldede (Lorenz-stadium 9).
            Vinplanterne beskæres på følgende måder med højst tolv skud pr. plante:
            
                        —
                     
                     
                        kort sporebeskæring (korte grene) eller lang sporebeskæring (lange grene)
                     
                  
                        —
                     
                     
                        kort sporebeskæring med to kordoner eller vifteformet med fire arme.
                     
                  
               Druehøst
            
            Restriktion, der gælder for forarbejdningen
            Vinene fremstilles af druer, som høstes overmodne (forekomst af ædel råddenskab og/eller tørring på vinranken) og er høstet ved håndkraft i flere omgange.
            
               Berigelse
            
            Specifik ønologisk fremgangsmåde
            Berigelse er tilladt i henhold til de regler, der er fastsat i varespecifikationen.
            b)   
                  Maksimumsudbytte
               
            
            48 hektoliter pr. hektar
            6.   Afgrænset område
            
            Druehøsten, fremstillingen, forarbejdningen og lagringen af vinen finder sted i følgende kommuner i departementet Gironde: Arbanats, Ayguemortes-les-Graves, Beautiran, Bègles, La Brède, Budos, Cabanac-Villagrains, Cadaujac, Canéjan, Castres-Gironde, Cérons, Cestas, Eysines, Gradignan, Guillos, Le Haillan, Illats, Isle-Saint-Georges, Landiras, Langon, Léogeats, Léognan, Martillac, Mazères, Mérignac, Pessac, Podensac, Portets, Pujols-sur-Ciron, Roaillan, Saint-Médard-d’Eyrans, Saint-Michel-de-Rieufret, Saint-Morillon, Saint-Pardon-de-Conques, Saint-Pierre-de-Mons, Saint-Selve, Saucats, Talence, Toulenne, Villenave-d’Ornon, Virelade samt den del af det område, der hører under kommunen Coimières, som svarer til afsnit A, benævnt Herrères, side 1 i matrikelbogen (omarbejdet kort for 1934), attesteret i overensstemmelse med det originale kort (plan minute de conservation) den 5. november 2010.
            7.   Primære druesorter
            
            
                         
                     
                     
                        Muscadelle B
                     
                  
                         
                     
                     
                        Sauvignon B
                     
                  
                         
                     
                     
                        Sauvignon gris G
                     
                  
                         
                     
                     
                        Semillon B
                     
                  8.   Tilknytning til det geografiske område
            
            Det geografiske område for den beskyttede oprindelsesbetegnelse »Graves supérieures« består af et ca. 10 kilometer bredt jordareal langs venstre bred af Garonne-floden, der strækker sig mod nord til Bordeaux og mod sydøst til Langon.
            Som det franske navn antyder, består området i »Graves supérieures« af rullesten, småsten, mere eller mindre grovkornet grus, sand blandet med silt og ler, som undertiden hviler på kalksten, men oftest på rent sand eller al (klastisk sand, der indeholder jernpartikler) eller ler. Området strækker sig over 42 kommuner i departementet Gironde.
            Jordene er opstået i løbet af en lang, kompleks geologisk historie, der er tæt forbundet med Garonne-flodens opståen, ændringerne af dens forløb og de efterfølgende istidsperioder under kvartærtiden. I disse perioder eroderede gletsjerne fra Pyrenæerne dalene, hvorved der dannedes samlinger af stenstykker, som floderne senere har ført med til regionen Bordeaux. Af disse på hinanden følgende aflejringer er der kun rester tilbage i form af højderygge af alle størrelser og typer af grus.
            De jorder, som siden da er opstået, er på grund af det høje indhold af småsten og rullesten meget gennemtrængelige. Selvom det ikke kun er disse marker, der er meget karakteristiske for »Graves supérieures«, udgør de strukturen og er udslagsgivende for billedet af vinenes fortræffelighed. Hældningerne fremmer vandets afløb og sørger for en fuldstændig overfladedræning, der i øvrigt understøttes af et omfangsrigt hydrografisk net af små vandløb, der munder ud i Garonne-floden. Der er tale om jorde, hvor vandforsyningen til vinplanterne er stærkt reguleret.
            På vindyrkningsarealerne hersker et særligt, gunstigt klima. Mod vest beskyttes arealerne mod storme takket være fyrreskoven, der har en vigtig temperaturregulerende funktion, mod stærk hede og for meget fugtighed takket være en naturlig lufttilførsel og luftbevægelse på grund af Garonne-flodens nærhed og dermed begunstiges af havets påvirkning, som mildner frosten om foråret. Vindyrkningslandskabet i dette område, som består af bløde skråninger, hvor de lyse og glatpolerede rullesten reflekterer lyset på druerne, er beliggende mellem floden og fyrreskovene.
            I den region, hvor »Graves supérieures« fremstilles, har de fine hvide og røde bordeauxvine deres oprindelse, og her er opstået metoder, som stadig anvendes den dag i dag. Vinplanterne, som dyrkes i et kystklima, har siden det 17. og 18. århundrede skullet støttes ved opbinding på stolper. Senere blev espalierbeskæringen og en stringent beskæringsmåde alment udbredt for at sikre en jævn fordeling af druerne og for at fotosyntesen i bladoverfladen er tilstrækkelig for en optimal modning af druerne.
            I overensstemmelse med traditionen omfatter det parcelområde, der er afgrænset til druehøst, de parceller, der er kendetegnet ved en naturlig dræning gennem enten deres dræningskvalitet eller deres beliggenhed på en højderyg eller en skråning. Undtaget er de områder, som i geografisk eller topografisk henseende ligger langt fra Garonne-floden (og dermed ikke påvirkes af flodens temperaturregulering), eller som er omsluttet af skov (der hindrer cirkulation af de kolde luftmasser), og som er udsat for frost om foråret.
            De tydeligt afgrænsede parceller muliggør den optimale udvikling for de lokale druesorter, der i tidens løb er blevet udvalgt på grund af deres holdbarhed og ældningsevne, da disse produkter skal transporteres over store strækninger.
            De vine, som er omfattet af den kontrollerede oprindelsesbetegnelse »Graves supérieures«, er udelukkende hvide vine med restsukker, hvis struktur beror på sorten Sémillon B, som når den høstes overmoden ved håndkraft i flere omgange giver afrundede, fyldige vine med gylden farve og aromaer af kandiseret frugt. Det geografiske områdes klimatiske forhold er særlig velegnede for denne høstmetode. Sorterne Sauvignon B og Muscadelle B, som høstes ved brug af samme metoder, blandes i visse tilfælde i vinene og tilfører friskhed. Denne friskhed er også en afspejling af jordens sand- eller lerholdige struktur på de parceller, som er omfattet af oprindelsesbetegnelsen, og som giver disse vine med restsukker en god balance, finhed og blomster- og frugtnoter. Vinene kan med fordel lagres nogle år, men kan også indtages unge.
            For at høsten skal blive tilstrækkelig stor og samtidig ikke overbelaste vinstokkene og for at fremme modningen og en optimal koncentration af druerne er minimumsplantetætheden høj.
            Den kontrollerede oprindelsesbetegnelse »Graves supérieures« er blevet internationalt kendt takket være en unik jordbeskaffenhed og geografisk beliggenhed og beliggenheden i nærheden af havnen i Bordeaux, hvor en omfattende handel tidligere foregik for at markedsføre vinen over hele verden.
            9.   Vigtige yderligere betingelser
            
            
               
                  Område i umiddelbar nærhed
               
            
            
               Retlig ramme:
            
            National lovgivning
            
               Type supplerende betingelse:
            
            Undtagelse vedrørende produktionen i det afgrænsede geografiske område
            
               Beskrivelse af betingelsen:
            
            Det område, der ligger umiddelbart i nærheden, og som er genstand for undtagelsen vedrørende vinfremstillingen, forarbejdningen og lagringen af vinen, omfatter følgende kommuner i departementet Gironde: Barsac, Beguey, Bieujac, Bommes, Cadillac, Castets en Dorthe, Fargues, Langoiran, Loupiac, Le Pian sur Garonne, Preignac, Rions, Saint-Loubert, Saint-Maixant, Saint-Pierre-d’Aurillac, Sainte-Croix-du-Mont og Sauternes.
            
               
                  Større geografisk enhed
               
            
            
               Retlig ramme:
            
            National lovgivning
            
               Type supplerende betingelse:
            
            Supplerende bestemmelser vedrørende mærkningen
            
               Beskrivelse af betingelsen:
            
            På etiketten for vine med den kontrollerede oprindelsesbetegnelse er det tilladt at angive »Vin de Graves« som større geografisk enhed.
            De skrifttegn, som anvendes for denne større geografiske enhed, må hverken i højden eller bredden være større end to tredjedele af størrelsen af de skrifttegn, som anvendes i den kontrollerede oprindelsesbetegnelses navn.
            10.   Link til varespecifikationen
            
            https://info.agriculture.gouv.fr/gedei/site/bo-agri/document_administratif-d7275bf9-c6c4-43be-8478-caaef27859df